b'\n_START_ARTICLE_\nPodenco canario\n_START_SECTION_\nOpprinnelse og alder\n_START_PARAGRAPH_\nDet er h\xc3\xb8yst usikkert hvor gammel hunderasen er i sin n\xc3\xa5v\xc3\xa6rende form, men av type kjenner man slike hunder fra mer enn 5000 \xc3\xa5r gamle grottetegninger funnet i Egypt og Midt\xc3\xb8sten. \xc3\x85 hevde at den er en direkte etterkommer av tesem blir imidlertid feil, siden det ikke kan f\xc3\xb8res bevis for dette. Det er allikevel grunn til \xc3\xa5 tro at rasen som s\xc3\xa5dan er sv\xc3\xa6rt gammel, selv om den f\xc3\xb8rst ganske nylig (rasestandarden er 24. juni 1987 og ble sist revider i 1999) fra ) ble anerkjent som egen rase av FCI._NEWLINE_Podenco canario har en rekke fellestrekk med ibizahund, faraohund, etnahund og andre lignende hunder. Trolig har alle disse hundene et felles opphav, uten at dette har blitt dokumentert vitenskapelig. Rasen er av FCI klassifisert som en spisshund i gruppe 5 seksjon 7.\n_START_SECTION_\nUtseende, anatomi og fysikk\n_START_PARAGRAPH_\nPodenco canario har en morfologi og anatomi som ligner myndenes, men den har st\xc3\xa5ende spisse \xc3\xb8rer. Som s\xc3\xa5dan har den en langstrakt og sv\xc3\xa6rt muskul\xc3\xb8s kropp med rene linjer og lange flate og t\xc3\xb8rre muskler. Dyp smal brystkasse og godt opptrukket buk. Hodet er langstrakt og skallen smal og flat. \xc3\x98rene er middels store og ofte sv\xc3\xa6rt beveglige, noe som ellers bare er vanlig blant pariahhunder og ville canider. Rasen har lange slanke ben og kompakte labber, som alltid har hvite kl\xc3\xb8r. Halen er h\xc3\xb8yt ansatt, lang og b\xc3\xa6res sabelformet._NEWLINE_Podenco canario er korth\xc3\xa5ret og har tett tilliggende pels. Fargen er normalt r\xc3\xb8d og hvit, der r\xc3\xb8dfargen kan variere fra n\xc3\xa6rmest orange til dyp mahognyr\xc3\xb8d. Alle kombinasjoner med disse fargene er tillatt._NEWLINE_Normalt blir hannhunder ca. 55\xe2\x80\x9364 cm i skulderh\xc3\xb8yde og har en vekt p\xc3\xa5 ca. 18\xe2\x80\x9322 kg som voksen, mens tispene blir omkring 53\xe2\x80\x9360 cm h\xc3\xb8ye og vil veie ca. 16\xe2\x80\x9320 kg. Dersom typen eller er riktig godtas et avvik i skulderh\xc3\xb8yden p\xc3\xa5 +/- 2 cm, siden dette er vanlig i hjemlandet.\n_START_SECTION_\nBruksomr\xc3\xa5de\n_START_PARAGRAPH_\nDenne hunden har en rekke kvaliteter som jakthund. Podecoene burker b\xc3\xa5de syn, h\xc3\xb8rsel og luktesans aktivt n\xc3\xa5r de jakter. P\xc3\xa5 Kanari\xc3\xb8yene har den f\xc3\xb8rst og fremst v\xc3\xa6rt benyttet til hetsjakt p\xc3\xa5 kanin og annet sm\xc3\xa5vilt, men den er ogs\xc3\xa5 egnet til andre jaktformer. Den har ogs\xc3\xa5 glimrende egenskaper som sporhund og rasen regnes som en god familiehund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nPodenco canario kan v\xc3\xa6re litt primitiv sammenlignet med vanlige hunder, s\xc3\xa5 den passer nok best for folk som har litt erfaring fra f\xc3\xb8r. Man m\xc3\xa5 regne med at den er litt skeptisk og sky overfor fremmede, men den er normalt aldri aggressiv. Overfor medlemmene i familien er den gjerne godheten selv, trofast, lydig, leken og tolerant \xe2\x80\x93 den perfekte familiehund for mange. Den kan v\xc3\xa6re egenr\xc3\xa5dig, og den trives slett ikke alene. Den regnes som flink med egne barn.\n_START_SECTION_\nAnnet\n_START_PARAGRAPH_\nPodenco canario er en sunn rase med f\xc3\xa5 helsemessige problemer.'